ಮುಂದೆ ರಾಜಕೀಯಕ್ಕೆ ಸೇರ್ಪಡೆ ಆಗ್ತೀರಾ: ಭವಿಷ್ಯದ ಬಗ್ಗೆ ಇಂದಿರಾ ನೂಯಿ ಮಾತು

ನ್ಯೂಯಾರ್ಕ್: ರಾಜಕೀಯ ರಂಗವನ್ನು ಸೇರುವುದಿಲ್ಲ, ಇನ್ನು ಮುಂದೆ ತನ್ನ ಕುಟುಂಬಕ್ಕೆ ಹೆಚ್ಚಿನ ಪ್ರಾಶ್ಯಸ್ತ ಕೊಡಲು ನಿರ್ಧರಿಸಿದ್ದೇನೆ ಎಂದು ಪೆಪ್ಸಿಕೋ ಕಂಪೆನಿಯ ಸಿಇಒ ಇಂದಿರಾ ನೂಯಿ ಹೇಳಿದ್ದಾರೆ.

ಮಾಧ್ಯಮಕ್ಕೆ ಸಂದರ್ಶನ ನೀಡಿದ ಅವರು, ನನಗೆ ರಾಜಕೀಯ ಸರಿಹೊಂದುವುದಿಲ್ಲ, ನಾನು ಒಳ್ಳೆಯ ಕೆಲಸಗಾರ್ತಿಯಾಗಿದ್ದೇನೆ. ರಾಜಕೀಯಕ್ಕೆ ಬರಲು ಯಾವುದೇ ಭಯಭೀತಿಗಳಿಲ್ಲ. ಪೆಪ್ಸಿಕೋ ಕಂಪೆನಿಯನ್ನು ತೊರೆದ ಮೇಲೆ ನಾನು ನನ್ನ ಕುಟುಂಬಕ್ಕೆ ಹೆಚ್ಚಿನ ಆದ್ಯತೆ ಕೊಡಬೇಕೆಂದು ನಿರ್ಧರಿಸಿದ್ದೇನೆ ಹಾಗಾಗಿ ರಾಜಕೀಯರಂಗಕ್ಕೆ ಪ್ರವೇಶಿಸುವುದಿಲ್ಲ ಎಂದಿದ್ದಾರೆ.

ದೊಡ್ಡ ಕಂಪೆನಿಗೆ ಸೇರ್ಪಡೆಯಾದಾಗ ಒಂದಕ್ಕೆ ಮಾತ್ರ ಆದ್ಯತೆ ನೀಡಲಾಗಿತ್ತು. ಹಾಗಾಗಿ ಸಿಇಒ ಸ್ಥಾನಕ್ಕೆ ನೀಡಬೇಕಾಯಿತು. 24 ವರ್ಷಗಳ ಕಾಲ ಅದೇ ನನ್ನ ಮೊದಲು ಕುಟುಂಬವಾಗಿತ್ತು. ಇದರಿಂದಾಗಿ ನನ್ನ ಕುಟುಂಬದಲ್ಲಿ ಅನೇಕ ಬದಲಾವಣೆಗಳಾಗಿರಬಹುದು ಹಾಗಾಗಿ ಈಗ ನನ್ನ ಕುಟುಂಬಕ್ಕೆ ಆದ್ಯತೆ ನೀಡಬೇಕಾದ ಸಮಯ ಬಂದಿದೆ ಎಂದು ನೂಯಿ ತಿಳಿಸಿದರು.

ಪೆಪ್ಸಿಕೋ ಕಂಪೆನಿಯಲ್ಲಿ ಅನೇಕ ವರ್ಷಗಳ ಕಾಲ ಕಾರ್ಯನಿರ್ವಹಿಸಿದ್ದು, ಆ ಕ್ಷಣಗಳು ನನ್ನ ಹೃದಯದಲ್ಲಿ ಸದಾ ನೆನಪಿರುತ್ತದೆ ಹಾಗೂ ಪೆಪ್ಸಿಕೋ ಕಂಪೆನಿ ಇಷ್ಟು ದೊಡ್ಡ ಮಟ್ಟದಲ್ಲಿ ಅಭಿವೃದ್ಧಿ ಹೊಂದಿದೆ. ಇದಕ್ಕೆ ನಾನು ಹೆಮ್ಮೆ ಪಡುತ್ತೇನೆ. ಕಂಪೆನಿಯ ಹಿರಿಯ ನಾಯಕ ರಾಮನ್ ನೇತೃತ್ವದಲ್ಲಿ ತಂಡ ಹೀಗೆ ಕಂಪೆನಿಯನ್ನು ದೀರ್ಘಾವಧಿಗಳ ಕಾಲ ಬೆಳೆಸಿಕೊಂಡು ಮುಂದುವರಿಯುತ್ತಾರೆ ಎಂಬ ವಿಶ್ವಾಸವಿದೆ ಎಂದು ಹೇಳಿದರು.

ವಿಶ್ವದ ಎರಡನೇ ತಂಪು ಪಾನೀಯದ ಪೆಪ್ಸಿಕೋ ಕಂಪೆನಿಯಲ್ಲಿ ಸಿಇಒ ಆಗಿ ಕಾರ್ಯನಿರ್ವಹಿಸಿದ್ದ ನೂಯಿ 12 ವರ್ಷಗಳ ನಂತರ ಕಂಪೆನಿಯಿಂದ ಹೊರಬರುತ್ತಿದ್ದಾರೆ. ಅಕ್ಟೋಬರ್ 3ಕ್ಕೆ ಅವರ ಅವಧಿ ಮುಕ್ತಾಯವಾಗಲಿದ್ದು, 2019 ರವರೆಗೂ ಕಾರ್ಯನಿರ್ವಹಿಸುವುದಾಗಿ ಹೇಳಿದ್ದಾರೆ. ಇಂದಿರಾ ನೂಯಿರವರು 1980 ರಲ್ಲಿ ರಾಜ್ ನೂಯಿ ಎಂಬವರನ್ನು ವಿವಾಹವಾಗಿದ್ದು, ಇಬ್ಬರು ಮಕ್ಕಳಿದ್ದಾರೆ.